ຂປລ. ກົມອຸດສາຫະກຳ ແລະ ຫັດຖະກຳ ຮ່ວມກັບ ອົງການກອງທຶນ ອະນຸລັກທຳມະຊາດ ໂລກ ປະຈຳລາວ (WWF-Laos) ໄດ້ຫາລື ກ່ຽວກັບ ການສ້າງຄວາມເຂັ້ມແຂງ ໃນການຄຸ້ມຄອງ ຕ່ອງໂສ້ການສະໜອງ, ການຜະລິດ ແລະ ການຄ້າ-ຂາຍໄມ້ ເພື່ອຫລຸດຜ່ອນ ການຄ້າ-ຂາຍ ຜະລິດຕະພັນ ໄມ້ທີ່ຜິດກົດໝາຍ ແລະ ສ້າງນະໂຍບາຍ ທີ່ເປັນການຫລຸດຜ່ອນ ການທຳລາຍປ່າໄມ້ ແລະ ການສົ່ງເສີມໄມ້ ແບບຍືນຍົງ. ພ້ອມທັງ ເປັນການເສີມສ້າງຄວາມຮູ້, ຄວາມສາມາດ ທີ່ຈຳເປັນ ເພື່ອຮັບມືກັບ ສະພາບການປ່ຽນແປງ ຂອງຕະຫລາດທີ່ມີມູນຄ່າສູງ ສຳລັບຜະລິດຕະພັນໄມ້ ແລະ ໃຫ້ການຊ່ວຍເຫລືອ ແກ່ບໍລິສັດ, ຜູ້ປະກອບການ ແລະ ຊຸມຊົນ ໃນການເຊື່ອມໂຍງ ກັບຕະຫລາດ ຕ່າງໆ.
ກອງປະຊຸມສະຫລຸບ ການຈັດຕັ້ງປະຕິບັດ ກິດຈະກຳຕ່າງໆ ແລະ ແຜນການໃນຕໍ່ໜ້າ ໃນ ກອບການຮ່ວມມືກັນ ລະຫວ່າງ ກະຊວງອຸດສາຫະກຳ ແລະ ການຄ້າ ໄດ້ຈັດຂຶ້ນ ໃນວັນທີ 10 ພະຈິກ 2017 ທີ່ໂຮງແຮມ ລາວພາຊາ ໂດຍການເປັນປະທານ ຂອງທ່ານ ມະໂນຮັກ ຣາຊະຈັກ ຫົວໜ້າກົມອຸດສາຫະກຳ ແລະ ຫັດຖະກຳ ມີບັນດາຜູ້ຕາງໜ້າຈາກ WWF-Laos ແລະ ພາກສ່ວນ ກ່ຽວຂ້ອງເຂົ້າຮ່ວມ, ຊຶ່ໂຄງການດັ່ງກ່າວ ແມ່ນໄດ້ຮັບການ ສະໜັນສະໜູນ ຈາກລັດຖະບານ ອົດສະຕາລີ.
ໃນໄລຍະຜ່ານມາ ມີຫລາຍພາກສ່ວນ ໄດ້ເພີ່ມຄວາມສົນໃຈ ໃນຄວາມພະຍາຍາມ ຂອງລັດຖະບານ ແລະ ເອກະຊົນ ໃນການຢຸດຕິ ການຜະລິດສິນຄ້າ ຈາກການທຳລາຍປ່າໄມ້ ໂດຍການຫັນເອົາຜະລິດຕະພັນ ທີ່ຖືກຕ້ອງຕາມກົດໝາຍ ແລະ ໄດ້ຮັບການຜະລິດ ໃນຮູບແບບ ທີ່ມີຄວາມຍືນຍົງ ເຂົ້າສູ່ຕະຫລາດ, ຊຶ່ງລັດຖະບານ ກໍໄດ້ມີການປັບປຸງ ນິຕິກຳຕ່າງໆ ເພື່ອຮັບປະກັນ ໃຫ້ທ່ວງທັນກັບສະພາບ ການອີງຕາມເງື່ອນໄຂ, ແນວໂນ້ມ ແລະ ການພັດທະນາໃໝ່. ເຖິງຢ່າງໃດ ກໍຕາມການນຳເອົາ ນະໂຍບາຍ ໄປຈັດຕັ້ງປະຕິບັດ ແລະ ສຶກສາອົບຮົມ ພາກສ່ວນທີ່ກ່ຽວຂ້ອງ ເພື່ອຮັບປະກັນ ຄວາມເຂົ້າໃຈ ແລະ ການປະຕິບັດທີ່ຖືກຕ້ອງ ຍັງເປັນສິ່ງທ້າທາຍ ພໍສົມຄວນ. ເພື່ອເປັນການປະກອບສ່ວນ ໃຫ້ແກ່ການພັດທະນາ ເສດຖະກິດສັງຄົມ ຂອງ ສປປ ລາວ ອົງການ WWF ປະຈຳ ສປປ ລາວ ຮ່ວມກັບ ພາກສ່ວນກ່ຽວຂ້ອງ ຂອງລັດຖະບານ ໄດ້ໃຫ້ການ ສະໜັບສະໜູນ ການສ້າງຄວາມອາດສາມາດ ໃຫ້ແກ່ສະມາຄົມ ອຸດສາຫະກຳ ປຸງແຕ່ງໄມ້ລາວ, ສະມາຄົມ ເຟີນິເຈີລາວ ແລະ ພາກສ່ວນທີ່ກ່ຽວຂ້ອງອື່ນໆ ສຸມໃສ່ການຜະລິດ ທີ່ນຳໃຊ້ວັດຖຸດິບ ຈາກແຫລ່ງ ທີ່ໄດ້ຮັບການຢັ້ງຢືນ, ປັບປຸງລະບົບຄຸ້ມຄອງ ຕ່ອງໂສ້ການສະໜອງໄມ້ ອີງຕາມ ແນວທາງຂອງປະຊາຄົມ ເສດຖະກິດອາຊຽນ ທີ່ໄດ້ກະກຽມສຳລັບ ກອງປະຊຸມຂັ້ນ ພາກພື້ນ ແລະ ການຢັ້ງຢືນ ລະບົບ CoC ເພື່ອເຊື່ອມໂຍງ ກັບຕະຫລາດເອີຣົບ.
ຂ່າວ: ມະນີທອນ, ພາບ: ສຸກທະວີ
ເນື້ອໃນ: ຂປລ